Provinsen i solskin. To yngre kvinder i sommerkjoler går hen ad gaden. På en bænk sidder to unge mænd. Kvinderne vifter med håret, fyrene kigger lidt, men trækker så beskæmmet øjnene til sig.

Er de Jehovas Vidner? Eller er de bare skidebange for at komme til at forulempe kvinderne med deres blik?

Sommertid er højsæson for gensidig kropslig beundring og øjne, der slår smut. Nu er der bare sket #MeToo siden sidste sommer, og en del mænd er blevet ret bange for at opføre sig grænseoverskridende uden selv at være klar over det. ’Hellere holde snuden for sig selv end at risikere at få noget klinket’, som en fyr, jeg kender, formulerede det.